Coca-Cola fost kumpaniji li bbojkottjaw lil Facebook fuq diskors razzista
Imtella' Ġunju 27, 2020 - Aġġornata 27 Ta' Ġunju, 2020 8:03pm L-ismha ta' Facebook ilbieraħ niżlu bi 8.3% wara li iktar minn 90 kumpanija kbar waqqfu r-reklamar fuq din il-pjattaforma soċjali. Il-kumpaniji qed jagħmlu dan il-bojkott fost pressjoni dejjem tikber biex it-tmexxija ta' Facebook twaqqaf diskors ta' mibegħda jew ta' natura razzjali, anki jekk isir mill-politiċi. L-aħħar kumpanija li waqqfet ir-reklami fuq Facebook hija l-Coca Cola, bil-Kap Eżekuttiv James Quincey jgħid li m'hemmx post għar-razziżmu fid-dinja u lanqas fuq il-midja soċjali, u talab iktar kontabbiltà u trasparenza minn dawn il-pjattaformi. F'dikjarazzjoni iktar kmieni, Facebook qal li se jibda jittimbra materjal li potenzjalment ikun ta' ħsara jew li jiżgwida, iżda li jitħalla jidher minħabba l-valur tal-aħbar. Il-fundatur Mark Zuckerberg qal ukoll li Facebook se jkun qed iwaqqaf kull reklamar li jimbotta l-idea li persuni ta' ċertu razza, nazzjonalità, reliġjon, orjentazzjoni sesswali, immigranti u oħrajn, jistgħu b'xi mod ikunu ta' theddida għal ħaddieħor.